ป้อนCSRเข้าถึงบอร์ดบิ๊กบจ.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ตลาดหลักทรัพย์จับมือสถาบันไทยพัฒน์ขยายผลโครงการ CSR DAY สู่ระดับผู้บริหารบอร์ดบริษัท หลังประสบความสำเร็จกับพนักงาน 120 แห่ง
นายชัยยุทธ์ ชำนาญเลิศกิจ รองกรรมการผู้อำนวยการ สถาบันกองทุนเพื่อพัฒนาตลาดทุน ศูนย์พัฒนาธุรกิจตลาดทุน ตลาดหลักทรัพย์แห่งประเทศไทย เปิดเผยว่า ปีนี้ตลาดหลักทรัพย์ ร่วมกับ สถาบันไทยพัฒน์ มูลนิธิบูรณะชนบทแห่งประเทศไทย ในพระบรมราชูปถัมภ์ และพันธมิตรผู้ให้การสนับสนุน 2 บริษัท คือ บริษัท โทเทิ่ล แอ็คเซ็ส คอมมูนิเคชั่น (DTAC) และบริษัท บางจากปิโตรเลียม (BCP) จัดขยายผลโครงการ CSR DAY กับโครงการ CSR DAY for Directors เพื่อความเข้าใจเรื่องที่ธุรกิจแสดงความรับผิดชอบต่อสังคม (CSR) ให้กับผู้บริหารระดับสูงและกรรมการของบริษัท หลังประสบความสำเร็จในการทำโครงการสำหรับพนักงานเมื่อปีที่แล้ว 
เมื่อสิ้นปี 2552 มีบริษัทจดทะเบียน (บจ.) และองค์กรธุรกิจเข้าร่วมในกิจกรรม CSR DAY ทั้งหมด 100 แห่ง และปัจจุบันเพิ่มเป็น 120 แห่ง โดยรวมจำนวนพนักงานที่เข้าร่วมกิจกรรมแล้วกว่า 5,000 คน และปีนี้ตั้งเป้าเพิ่มจำนวนบริษัทเป็น 200 แห่ง
สำหรับเป้าหมายของ CSR DAY for Directors นั้นไม่มีการตั้งเป้าหมาย เพราะต้องการให้ผู้บริหารเข้าใจเรื่อง CSR ได้มากที่สุด เนื่องจากผู้บริหารเสมือนเป็นหัวใจสำคัญที่จะช่วยกำหนดนโยบายและแนวทางปฏิบัติสู่ระดับองค์กรต่อไป 
นายพิพัฒน์ ยอดพฤติการ ผู้อำนวยการสถาบันไทยพัฒน์ฯ กล่าวว่า แนวทางการจัดกิจกรรมระดับผู้บริหารจะมีความแตกต่างกับระดับพนักงาน เนื่องจากผู้บริหารมีข้อจำกัดเรื่องเวลา จึงต้องลดเวลาเหลือเพียง 12 ชั่วโมง จากเดิมที่เคยอบรมพนักงาน 3 ชั่วโมงหรือครึ่งวัน ซึ่งเบื้องต้นมองได้ 2 วิธี คือ การนำเรื่อง CSR บรรจุเป็นหนึ่งในวาระการประชุมของคณะกรรมการและเฉพาะผู้บริหารระดับสูงในสถานประกอบการนั้นๆ กับการให้สถาบันไทยพัฒน์จัดเป็นคอร์สอธิบาย
สำหรับรายละเอียดของโครงการต้องทำให้ผู้บริหารเห็นถึงกระบวนการที่เรียกว่า Triple Streamline (PrinciplesPoliciesPractices) คือ การให้ผู้บริหารเข้าใจขอบเขตของ CSR ที่ครอบคลุมและเข้าถึงทุกด้าน เพราะที่ผ่านมาอาจเข้าใจเพียงการทำอย่างไรที่แสดงความรับผิดชอบต่อคนในสังคม หรือดูแลเรื่องสิ่งแวดล้อมเท่านั้น แต่ความจริงยังรวมถึงการพัฒนาทักษะให้พนักงานทำให้งานให้ดีขึ้นด้วย 
หลังจากนั้นต้องพยายามให้ฝ่ายบริหารนำเรื่อง CSR มาวางกรอบเป็นนโยบายบริษัทเพื่อไปสู่เป้าหมายที่ทำให้พนักงานในองค์กรนำเรื่อง CSR เข้าไปมีส่วนร่วมต่อการปฏิบัติหน้าที่แต่ละวันเสมือนเป็นหน้าที่ ไม่ใช่กิจกรรมหรือโครงการพิเศษที่พนักงานต้องใช้เวลาอื่นมาทำ ซึ่งท้ายสุดจะกลายเป็นวัฒนธรรมองค์กรและเป็นการพัฒนาเรื่อง CSR ที่ยั่งยืนทางอ้อม
บริษัทจดทะเบียนและองค์กรที่สนใจเข้าร่วมโครงการ สำรองวันจัดกิจกรรมได้ที่สถาบันธุรกิจเพื่อสังคม ตลาดหลักทรัพย์ฯ โทร. 022292394 โดยไม่เสียค่าใช้จ่ายใดๆ ดูรายละเอียดเพิ่มเติมได้ที่ www.csrday.com หรือสอบถามสถาบันไทยพัฒน์ โทร. 029305227 อีเมล [email protected]